פעם היו אלה שטחי הצייד של המלך הנרי השמיני והיום זהו אחד הפארקים המרכזיים בלונדון. אדמות הייד פארק הוחרמו על ידי הנרי השמיני מנזירי מנזר ווסטמינסטר כדי לצרפם לשטחי הצייד שלו. הוא חסם את הנחל שעבר בשטח ואגר את מימיו כדי להשקות את עדרי הצבאים. במאה ה–18 נחשב הייד פארק מקום מפוקפק למדי, וזו אולי הסיבה לכך שהפך פופולרי דווקא בקרב בני האצולה. אלה ניצלו את מקומות המסתור שבו לצורכי דו–קרב, שהיה אסור על פי החוק. בראשית המאה ה–19 חל שיפור במעמדו של הפארק, והפופולריות שלו הלכה וגאתה. ב–1857 הועברה לכאן המארבל ארץ' - קשת שיש עצומה שתכנן האדריכל ג'ון נאש כשער הכניסה לארמון בקינגהם בהשראת קשת הניצחון ברומא. במהלך עשרות השנים שחלפו מאז עברו על האזור שינויים נוספים, נסללו דרכים והוקמו כניסות מקושתות וגני קנסינגטון הופרדו מהייד פארק והפכו לגני הארמון המצוי בשטחם.
בקצהו הצפון מזרחי של הפארק ממוקמת פינת הנואמים המפורסמת ובקרבתה מארבל ארץ'. עוד בגנים מזרקה לזכר הנסיכה דיאנה שנבנתה בשנת 2004.
מעבר לאפשרות לרוץ, לצעוד ולהנות מפעילות גופנית אפשר לערוך פיקניקים באזורים המיועדים לכך ובנוסף יש בפארק פעילויות שעשויות לעניין את הילדים כמו שייט בסירות פדלים (בתשלום) ונסיעה במעבורת המונעת באנרגיה סולרית בתעלת הסרפנטין, מגרשי משחקים לילדים ופעילויות חינוכית להכרת הטבע הקשור בפארק.